LIETUVOS RESPUBLIKOS FINANSŲ MINISTRAS

ĮSAKYMAS

DĖL FINANSŲ MINISTRO 2023 M. GRUODŽIO 12 D. ĮSAKYMO NR. 1K-400 „DĖL LIETUVOS RESPUBLIKOS INDĖLIŲ IR ĮSIPAREIGOJIMŲ INVESTUOTOJAMS DRAUDIMO ĮSTATYMO ĮGYVENDINIMO“ PAKEITIMO

2024 m. rugsėjo 6 d. Nr. 1K-294

Vilnius

Pakeičiu Lietuvos Respublikos finansų ministro 2023 m. gruodžio 12 d. įsakymą Nr. 1K-400 „Dėl Lietuvos Respublikos indėlių ir įsipareigojimų investuotojams draudimo įstatymo įgyvendinimo“:

1.	Pakeičiu preambulę ir ją išdėstau taip:

„Vadovaudamasi Lietuvos Respublikos indėlių ir įsipareigojimų investuotojams draudimo įstatymo 6 straipsnio 9 dalimi, 7 straipsnio 5 ir 15 dalimis, 10 straipsnio 10 dalimi, 11 straipsnio 9 dalimi, 12 straipsnio 9 dalimi, 13 straipsnio 4 ir 5 dalimis, 14 straipsnio 6 dalimi, 16 straipsnio 10 dalimi, 17 straipsniu, 22 straipsnio 4 dalimi, 23 straipsnio 13 ir 16 dalimis, 25 straipsnio 6 dalimi, 27 straipsnio 3 dalimi, 29 straipsniu, 35 straipsnio 3 dalimi, 39 straipsnio 3 dalimi, 40 straipsnio 1 dalies 7 ir 8 punktais, 43 straipsnio 1 dalimi, Viešosios įstaigos „Indėlių ir investicijų draudimas“ įstatų, patvirtintų Lietuvos Respublikos finansų ministro 2023 m. rugsėjo 18 d. įsakymu Nr. 1K-320 „Dėl valstybės įmonės „Indėlių ir investicijų draudimas“ pertvarkymo į viešąją įstaigą“, 23.21 papunkčiu ir 37 punktu:“.

2.	Pripažįstu netekusiu galios 1.12 papunktį.

3.	Papildau 1.14 papunkčiu:

„1.14.	Indėlių draudimo įmokų užtikrinimo mokėjimo įsipareigojimais tvarkos aprašą.“

4.	Pakeičiu nurodytu įsakymu patvirtintą Indėlių ir įsipareigojimų investuotojams draudimo įmokų apskaičiavimo ir mokėjimo tvarkos aprašą:

4.1.	Pakeičiu 2 punktą ir jį išdėstau taip:

„2.	Apraše vartojamos sąvokos suprantamos taip, kaip jos apibrėžtos Lietuvos Respublikos indėlių ir įsipareigojimų investuotojams draudimo įstatyme (toliau – Įstatymas) ir Europos bankininkystės institucijos gairėse, priimtose įgyvendinant 2014 m. balandžio 16 d. Europos Parlamento ir Tarybos direktyvos 2014/49/ES dėl indėlių garantijų sistemų 13 straipsnio 3 dalį, (toliau – Europos bankininkystės institucijos gairės).“

4.2.	Pakeičiu 11 punktą ir jį išdėstau taip:

„11.	Indėlių draudimo sistemos dalyviai kiekvieną mėnesį privalo teikti draudimo įmonei duomenis apie pas indėlių draudimo sistemos dalyvį indėlininkų laikomų pagrindinių apdraustųjų indėlių sumą ir pagrindinių apdraustųjų indėlių indėlininkų skaičių, buvusius praėjusio mėnesio paskutinę dieną. Jeigu nėra galimybių vienoje depozitinėje sąskaitoje nustatyti tikslios vienam indėlininkui priklausančios pagrindinių apdraustųjų indėlių sumos arba didžiausios galimos pagrindinių apdraustųjų indėlių sumos, periodinių (ex ante) draudimo įmokų apskaičiavimo tikslais visas toje depozitinėje sąskaitoje esančias lėšas indėlių draudimo sistemos dalyviai turi įtraukti į duomenis apie pas indėlių draudimo sistemos dalyvį indėlininkų laikomų pagrindinių apdraustųjų indėlių sumą.“

4.3.	Pakeičiu 17.1 papunktį ir jį išdėstau taip:

„17.1.	Draudimo įmonė ne vėliau kaip iki kiekvienų metų gegužės 1 dienos parengia ir draudimo įmonės tarybai pateikia informaciją su pasiūlymais dėl metinės periodinių (ex ante) indėlių draudimo įmokų normos, kuri yra lygi visų indėlių draudimo sistemos dalyvių tam tikrais metais į Indėlių draudimo fondą mokėtinos metinės periodinių (ex ante) indėlių draudimo įmokų sumos ir visų indėlių draudimo sistemos dalyvių pagrindinių apraustųjų indėlių sumos santykiui, išreikštam procentais, vadovaudamasi Įstatymo 12 straipsnyje nustatytais metinės periodinių (ex ante) indėlių draudimo įmokų normos nustatymo principais ir atsižvelgdama į Europos bankininkystės institucijos gaires.“

Finansų ministrė	Gintarė Skaistė

PATVIRTINTA

Lietuvos Respublikos finansų ministro

2023 m. gruodžio 12 d. įsakymu

Nr. 1K-400

(Lietuvos Respublikos finansų ministro

2024 m. rugsėjo 6 d. įsakymo

Nr. 1K-294 redakcija)

INDĖLIŲ DRAUDIMO ĮMOKŲ UŽTIKRINIMO MOKĖJIMO Įsipareigojimais TVARKOS APRAŠAS

I SKYRIUS

BENDROSIOS NUOSTATOS

1.	Indėlių draudimo įmokų užtikrinimo mokėjimo įsipareigojimais tvarkos apraše (toliau – Aprašas) nustatoma indėlių draudimo sistemos dalyvių (toliau – dalyvis) periodinių (ex ante) indėlių draudimo įmokų (toliau – įmoka) užtikrinimo dalyvio mokėjimo įsipareigojimais (toliau – mokėjimo įsipareigojimai) tvarka.

2.	Apraše vartojamos sąvokos suprantamos taip, kaip jos apibrėžtos Lietuvos Respublikos indėlių ir įsipareigojimų investuotojams draudimo įstatyme (toliau – Įstatymas) ir Lietuvos Respublikos finansinio užtikrinimo susitarimų įstatyme.

II SKYRIUS

PRAŠYMAS DĖL ĮMOKOS DALIES UŽTIKRINIMO MOKĖJIMO ĮSIPAREIGOJIMAIS

PIRMASIS SKIRSNIS

PRAŠYMO DĖL ĮMOKOS DALIES UŽTIKRINIMO MOKĖJIMO ĮSIPAREIGOJIMAIS PATEIKIMAS

3.	Jeigu dalyvis pageidauja jam apskaičiuotos įmokos, šio dalyvio mokėtinos už kalendorinį ketvirtį, dalį iki 30 procentų užtikrinti mokėjimo įsipareigojimais, toks dalyvis, gavęs draudimo įmonės – viešosios įstaigos „Indėlių ir investicijų draudimas“ – pranešimą apie mokėtiną įmoką už kalendorinį ketvirtį, turi teisę ne vėliau kaip per 5 darbo dienas nuo šio pranešimo gavimo dienos pateikti draudimo įmonei jos elektroninio pašto adresu Aprašo priede nustatytos formos prašymą dėl mokėjimo į Indėlių draudimo fondą periodinių (ex ante) indėlių draudimo įmokų užtikrinimo mokėjimo įsipareigojimais (toliau – prašymas).

4.	Dalyvis turi teisę įmokos dalį prašyti užtikrinti mokėjimo įsipareigojimais vieną kartą per kalendorinį ketvirtį.

ANTRASIS SKIRSNIS

PRAŠYMO NAGRINĖJIMAS IR INFORMAVIMAS APIE PRAŠYMO TENKINIMĄ AR NETENKINIMĄ

5.	Draudimo įmonė, gavusi dalyvio prašymą, ne vėliau kaip per 3 darbo dienas jį išnagrinėja ir pateikia draudimo įmonės savininko teises ir pareigas įgyvendinančiai institucijai informaciją apie prašymą su išvada, ar pagal jame pateiktus duomenis yra pagrindas jį tenkinti ar jo netenkinti.

6.	Draudimo įmonė dalyvį informuoja apie prašymo tenkinimą arba jam pateikia motyvuotą atsakymą dėl prašymo netenkinimo ne vėliau kaip per 7 darbo dienas nuo prašymo gavimo draudimo įmonėje dienos.

7.	Draudimo įmonė netenkina prašymo, kai:

7.1.	prašymo nagrinėjimo laikotarpiu mokėjimo įsipareigojimai viršija 30 procentų dalyvio kalendorinio ketvirčio įmokos sumą ir jeigu visų dalyvių priimti mokėjimo įsipareigojimai viršytų 30 procentų visos Indėlių draudimo fondo finansinių išteklių sumos;

7.2.	dalyvio mokėjimo įsipareigojimai ir pateikiamas finansinis užstatas neatitinka Įstatyme nustatytų ir Apraše detalizuotų reikalavimų.

8.	Atitinkamo kalendorinio ketvirčio įmokos dalis negali būti užtikrinama mokėjimo įsipareigojimais, jeigu praėjusio atitinkamo kalendorinio ketvirčio paskutinio mėnesio paskutinę dieną Indėlių draudimo fonde nebuvo sukaupta finansinių išteklių, kurie sudaro bent 1/3 tikslinio lygio ir (arba) Indėlių draudimo fondas turėjo skolinių įsipareigojimų.

9.	Mažos rizikos turtas, pateikiamas kaip mokėjimo įsipareigojimų užtikrinimo priemonė, gali būti denominuotas tik eurais.

10.	Terminuotieji indėliai, lėšos sąskaitoje gali būti pateikiami kaip finansinis užstatas ir laikomi tokiais pat saugiais ir likvidžiais, kaip 2013 m. birželio 26 d. Europos Parlamento ir Tarybos reglamento (ES) Nr. 575/2013 dėl riziką ribojančių reikalavimų kredito įstaigoms, kuriuo iš dalies keičiamas Reglamentas (ES) Nr. 648/2012, su visais pakeitimais 336 straipsnio 1 lentelėje nurodytas pirmos ir antros kategorijų turtas, tik tuo atveju, jeigu terminuotieji indėliai, lėšos sąskaitoje yra laikomi kredito įstaigose, kaip nustatyta Viešosios įstaigos „Indėlių ir investicijų draudimas“ administruojamų fondų ir nuosavo kapitalo lėšų investavimo taisyklėse, patvirtintose šiuo įsakymu.

11.	Prašymo nagrinėjimo laikotarpiu dalyvio pareiga sumokėti atitinkamo kalendorinio ketvirčio įmoką sustabdoma. Jeigu dalyvis dalį įmokos už atitinkamą kalendorinį ketvirtį užtikrina mokėjimo įsipareigojimais, likusi įmokos dalis, kuri turi būti sumokėta, kaip nustatyta Indėlių draudimo ir įsipareigojimų investuotojams draudimo įmokų apskaičiavimo ir mokėjimo apraše, patvirtintame šiuo įsakymu, mažinama įmokos dalimi, kuri yra užtikrinta mokėjimo įsipareigojimais.

III SKYRIUS

FINANSINIO UŽSTATO VERTĖS ĮVERTINIMAS

12.	Finansinio užstato vertė apskaičiuojama kaip turto rinkos vertė, atėmus tam tikrą dalį procentais (t. y. taikoma įvertinimo mažesne nei rinkos verte (angl. valuation haircuts) taisyklė), taip pat taikomi šie kriterijai:

12.1.	Terminuotieji indėliai ir lėšos sąskaitoje eurais, jeigu jie pateikiami kaip finansinis užstatas, mažesne nei rinkos verte nevertinami.

12.2.	Mažos rizikos turto įvertinimui mažesne nei rinkos verte mutatis mutandis taikomos Lietuvos banko vykdomų Eurosistemos pinigų politikos operacijų taisyklės, patvirtintos Lietuvos banko valdybos nutarimu.

13.	Draudimo įmonė ne rečiau kaip vieną kartą per savaitę patikrina pateikto finansinio užstato rinkos vertę. Jeigu pakoreguota pateikto finansinio užstato rinkos vertė neužtikrina konkretaus dalyvio įmokos dalies už atitinkamą kalendorinį ketvirtį, draudimo įmonė iš dalyvio pareikalauja nedelsiant (ne vėliau kaip per 5 darbo dienas) pateikti papildomą finansinį užstatą arba pakeisti tam tikrą mokėjimo įsipareigojimo dalį grynaisiais pinigais.

IV SKYRIUS

SUSITARIMAS DĖL MOKĖJIMO ĮSIPAREIGOJIMŲ IR UŽTIKRINIMO PRIEMONIŲ

14.	Su dalyviais, kurių prašymai tenkinami, susitarimas dėl mokėjimo įsipareigojimų ir užtikrinimo priemonių (toliau – Susitarimas) turi būti pasirašytas ne vėliau kaip per 15 darbo dienų nuo prašymo pateikimo dienos. Nepasirašius Susitarimo iki šiame punkte nurodytos datos dėl aplinkybių, nepriklausančių nuo draudimo įmonės valios, dalyvis privalo nedelsdamas (ne vėliau kaip per 5 darbo dienas) likusią nesumokėtą atitinkamo kalendorinio ketvirčio įmokos dalį sumokėti į Indėlių draudimo fondą pinigais.

15.	Susitarimas sudaromas pagal Aprašo 2 priede nurodytą pavyzdinę formą.

16.	Pateiktas finansinis užstatas negali būti automatiškai perkeliamas siekiant užtikrinti kito atitinkamo kalendorinio ketvirčio mokėtinos įmokos dalį.

V SKYRIUS

BAIGIAMOSIOS NUOSTATOS

17.	Jeigu dalis įmokų yra užtikrintos mokėjimo įsipareigojimais, draudimo įmonė ketvirčiui pasibaigus, ne vėliau kaip iki kito mėnesio 10 dienos, draudimo įmonės tarybą ir draudimo įmonės savininko teises ir pareigas įgyvendinančią instituciją informuoja apie tai, kokia įmokų dalis už atitinkamą kalendorinį ketvirtį yra užtikrinta mokėjimo įsipareigojimais, nurodydama dalyvius, kurių įmokų dalis užtikrinta mokėjimo įsipareigojimais, pateikdama finansinio užstato apibūdinimus ir nurodydama finansinio užstato vertes.

__________________

Indėlių draudimo įmokų užtikrinimo mokėjimo įsipareigojimais tvarkos aprašo

1 priedas

(Prašymo dėl mokėjimo į Indėlių draudimo fondą periodinių (ex ante) indėlių draudimo įmokų užtikrinimo mokėjimo įsipareigojimais forma)

KREDITO ĮSTAIGA „_______“

juridinio asmens kodas ___________, buveinės adresas _________________,

telefonas ______________, el. p._____________,

atstovaujama _______________, veikiančio (-ios) pagal _____________

Viešajai įstaigai „Indėlių ir investicijų draudimas“

El. p. idf@idf.lt

PRAŠYMAS

DĖL (ĮRAŠYTI LAIKOTARPĮ) MOKĖJIMO Į INDĖLIŲ DRAUDIMO FONDĄ PERIODINIŲ (EX ANTE) INDĖLIŲ DRAUDIMO ĮMOKŲ UŽTIKRINIMO MOKĖJIMO ĮSIPAREIGOJIMAIS

____________

(data)

___________

(sudarymo vieta)

Atsižvelgdami į viešosios įstaigos „Indėlių ir investicijų draudimas“ 20 m.	d. pranešimą Nr.	, kuriame nurodyta, kad kredito įstaigos „_______“ apskaičiuotas periodinės (ex ante) indėlių draudimo įmokos į Indėlių draudimo fondą dydis už kalendorinį ketvirtį (įrašyti laikotarpį) yra	Eur, informuojame, kad pageidaujame	(suma skaičiais ir žodžiais) procentų kredito įstaigos „_______“ apskaičiuotos periodinės (ex ante) indėlių draudimo įmokos į Indėlių draudimo fondą už (įrašyti laikotarpį) kalendorinį ketvirtį sumos, kas sudaro	(suma skaičiais ir žodžiais) Eur, užtikrinti mokėjimo įsipareigojimais, užtikrintais	______________________________________________________

(apibūdinti finansinį užstatą, atitinkantį Lietuvos Respublikos indėlių ir įsipareigojimų investuotojams draudimo įstatyme išdėstytas sąlygas).

(kredito įstaigos atstovo	(parašas)	(vardas, pavardė)

pareigų pavadinimas)

––––––––––––––––––––––––

Indėlių draudimo įmokų užtikrinimo mokėjimo įsipareigojimais tvarkos aprašo

2 priedas

(Susitarimo dėl mokėjimo įsipareigojimų ir finansinio užtikrinimo priemonių pavyzdinė forma)

SUSITARIMAS DĖL MOKĖJIMO ĮSIPAREIGOJIMŲ IR FINANSINIO UŽTIKRINIMO PRIEMONIŲ

((įrašyti kalendorinį ketvirtį) mokėjimas į Indėlių draudimo fondą)

________________________ Nr. ____________

(data)

________________________

(sudarymo vieta)

I SKYRIUS Susitarimo šalys
1. Draudimo įmonė viešoji įstaiga „Indėlių ir investicijų draudimas“, juridinio asmens kodas 110069451, buveinės adresas _________________, telefonas ______________, el. p. _____________, atstovaujama _______________, veikiančio (-ios) pagal _____________,
(toliau – Draudimo įmonė) ir
finansinio užstato davėja kredito įstaiga „_______“, juridinio asmens kodas ___________, buveinės adresas _________________, telefonas ______________, el. p. _____________, atstovaujama _______________, veikiančio (-ios) pagal _____________, (toliau – Užstato davėjas), toliau kartu vadinamos Šalimis, o kiekviena atskirai – Šalimi, sudaro šį susitarimą dėl mokėjimo įsipareigojimų ir finansinio užtikrinimo priemonių (toliau – Susitarimas).
II SKYRIUS Susitarimo objektas 2. Užstato davėjas: 2.1. neatšaukiamai įsipareigoja ne vėliau kaip iki (data) sumokėti į Indėlių draudimo fondą (suma skaičiais ir žodžiais) Eur Užstato davėjui apskaičiuotos atitinkamo laikotarpio periodinės (ex ante) indėlių draudimo įmokos (toliau – Įmoka) už atitinkamą kalendorinį ketvirtį, kaip nurodyta Draudimo įmonės 20 m. d. pranešime Užstato davėjui, ir ją užtikrinti Susitarimo 9 punkte nurodytu finansiniu užstatu (toliau – Užstatas); 2.2. perduoda Draudimo įmonei Susitarimo 5 punkte nurodytą Užstatą ir įkeičia jį Draudimo įmonės naudai kaip Užstato davėjo visų mokėjimo įsipareigojimų, nurodytų Susitarimo 12 punkte, (toliau – Mokėjimo įsipareigojimai) įvykdymo užtikrinimą. 3. Šalys patvirtina, kad visa Užstato davėjo į Indėlių draudimo fondą už atitinkamą kalendorinį ketvirtį mokėtina Įmoka sudaro (suma skaičiais ir žodžiais) Eur. Likusią Įmokos dalį Užstato davėjas Draudimo įmonei moka, kaip nurodyta Draudimo įmonės 20 m. d. pranešime Užstato davėjui. Įmokos dalies, viršijančios Susitarimo 7 punkte nurodytą dydį, sumokėjimas nėra užtikrinamas Susitarimu. 4. Užstato davėjui neįvykdžius savo Mokėjimo įsipareigojimų, Draudimo įmonė turi teisę patenkinti savo reikalavimus iš Užstato pirmiau už visus kitus kreditorius. 5. Susitarimui taikomas Lietuvos Respublikos finansinio užtikrinimo susitarimų įstatymas, mutatis mutandis taikomos Lietuvos Respublikos civilinio kodekso ketvirtosios knygos XII skyriaus nuostatos, taip pat kiti taikytini Lietuvos Respublikos teisės aktai. III SKYRIUS Užstatas
6. Užstato pavadinimas	.
7. Užstato dydis ir valiuta	_________ (suma skaičiais ir žodžiais) Eur.
8. Užstato savininkas	Užstato davėjas.
9. Užstato vertė	_________ (suma skaičiais ir žodžiais) Eur.
10. Užstato saugojimo vieta	.
11. Užstato palūkanos. Užstato davėjas turi teisę į palūkanas, apskaičiuotas už Užstatą, jeigu palūkanos yra mokamos ir yra teigiamos. Draudimo įmonė apskaičiuotas palūkanas perveda Užstato davėjui kartu su grąžinamu Užstatu ar jo dalimi arba perveda tik palūkanas, jeigu visas Užstatas panaudotas Užstato davėjo Mokėjimo įsipareigojimams įvykdyti. Jeigu už Užstatą apskaičiuotų palūkanų suma yra neigiama, Užstato davėjas privalo per 3 darbo dienas nuo Draudimo įmonės pareikalavimo dienos pervesti į Draudimo įmonės nurodytą sąskaitą trūkstamą Užstato ar Mokėjimo įsipareigojimų sumą.
IV SKYRIUS Mokėjimo įsipareigojimai
12. Užstatu Užstato davėjas užtikrina savo Mokėjimo įsipareigojimą ne vėliau kaip iki (data) sumokėti proc. Įmokos į Indėlių draudimo fondą už kalendorinį ketvirtį sumos, kas sudaro (suma skaičiais ir žodžiais) Eur.
V SKYRIUS Papildomos sąlygos

13. Užstato davėjui Užstatą perleisti, pakartotinai įkeisti ar kitaip apsunkinti jo mokėjimą draudžiama. Draudimo įmonei suteikiama teisė disponuoti Užstatu.

VI SKYRIUS

Šalių teisės ir pareigos

14. Užstato davėjas:

14.1. įsipareigoja:

14.1.1. pervesti Užstatą į Draudimo įmonės nurodytą ir (ar) su ja suderintą Užstato saugojimo vietą, nurodytą Susitarimo 10 punkte, o Draudimo įmonės prašymu nedelsdamas įforminti visus dokumentus ir atlikti veiksmus, kurie būtini Užstatui pervesti, ir apmokėti visas su tuo susijusias išlaidas;

14.1.2. Susitarimo galiojimo laikotarpiu neparduoti, nemainyti, nedovanoti, kitu būdu neperleisti, neįkeisti Draudimo įmonei perduoto ir įkeisto Užstato ar kitais būdais nesuvaržyti teisių į jį;

14.1.3. bet kurį suinteresuotą kreditorių (kreditorius) informuoti apie Užstato įkeitimą Draudimo įmonės naudai;

14.1.4. užtikrinti, kad, suėjus Užstatu užtikrintų Mokėjimo įsipareigojimų terminui, Mokėjimo įsipareigojimai būtų įvykdyti Draudimo įmonės pranešime nurodytais terminais. Jeigu Mokėjimo įsipareigojimai neįvykdomi ar netinkamai įvykdomi, Draudimo įmonė turi teisę vienašališkai realizuoti Užstatą ir patenkinti visus savo reikalavimus, kylančius iš Užstato davėjo Mokėjimo įsipareigojimų Draudimo įmonei;

14.2. privalo atlyginti Draudimo įmonei visus nuostolius, atsiradusius dėl negalėjimo patenkinti Draudimo įmonės reikalavimų iš Užstato vertės, ir nuostolius, atsiradusius dėl Susitarimu prisiimtų įsipareigojimų nevykdymo ar netinkamo vykdymo, jeigu paaiškėja, kad Užstatą savininkas yra įkeitęs kitur, jį perleidęs ar kitaip apribojęs savo teises į Užstatą.

15. Draudimo įmonė:

15.1. įsipareigoja, Užstato davėjui visiškai įvykdžius savo Mokėjimo įsipareigojimus Draudimo įmonei, grąžinti Užstatą (ar jo dalį, likusią realizavus Užstatą) Užstato davėjui, išskyrus atvejus, kai visas Užstatas buvo realizuotas Susitarime nustatyta tvarka. Užstatas laikomas grąžintu Užstato davėjui, kai Draudimo įmonė perveda Užstato sumą į Susitarime nurodytą Užstato davėjo sąskaitą;

15.2. turi teisę savo nuožiūra ir savo pasirinktu būdu vienašališkai realizuoti Užstatą ir užtikrinti Užstato davėjo Mokėjimo įsipareigojimus Draudimo įmonei, jeigu:

15.2.1. Užstato davėjas nesumoka Mokėjimo įsipareigojimo sumos iki Susitarimo 12 punkte nurodyto termino;

15.2.2. Užstato davėjui panaikinama kredito įstaigos licencija;

15.2.3. pradedamas Užstato davėjo reorganizavimas (išskyrus ankstyvosios intervencijos ar krizių valdymo priemones) arba likvidavimas;

15.2.4. Užstato davėjui įvyksta indėlių draudžiamasis įvykis, kaip jis apibrėžtas Lietuvos Respublikos indėlių ir įsipareigojimų investuotojams draudimo įstatyme;

15.2.5. atsiranda kitas pagrindas pagal Indėlių ir įsipareigojimų investuotojams draudimo įstatymą panaudoti Indėlių draudimo fondo finansinius išteklius;

15.2.6. pažeidžiamos Susitarimo sąlygos dėl paskesnio Užstato įkeitimo, perleidimo ar kitokio suvaržymo;

15.2.7. Užstato davėjas pažeidžia kitas Susitarimo sąlygas ar atlieka veiksmus, dėl kurių Užstato realizavimas gali tapti neįmanomas;

15.2.8. suėjus Mokėjimo įsipareigojimų įvykdymo terminui, jie neįvykdyti ar netinkamai įvykdyti.

16. Jeigu Draudimo įmonė iš dalies ar visiškai nepasinaudoja savo teisėmis pagal Susitarimo terminus ir sąlygas arba neveikia taip, kaip turėtų teisę veikti pagal Susitarimo sąlygas, tai neapriboja jos teisių vėliau pasinaudoti Susitarime nustatytomis teisėmis.

VII SKYRIUS

Užstato realizavimas

17. Esant nors vienam iš Susitarimo 15.2 papunktyje išdėstytų pagrindų, taip pat kitais Lietuvos Respublikos įstatymų nustatytais atvejais Draudimo įmonė nedelsdama vienašališkai realizuoja Užstatą, nuo jo nurašydama atitinkamą lėšų sumą ir ją įskaitydama kaip atitinkamus Užstato davėjo Mokėjimo įsipareigojimus Draudimo įmonei. Draudimo įmonė ne vėliau kaip kitą darbo dieną Užstato davėją raštu informuoja apie Užstato vienašališką realizavimą, nurodydama, kokio dydžio ir kokie reikalavimai įvykdyti.

VIII SKYRIUS

Šalių patvirtinimai ir pareiškimai

18. Užstato davėjas garantuoja ir užtikrina, kad pagal Susitarimą Draudimo įmonei perduotas ir Draudimo įmonės naudai įkeistas Užstatas Susitarimo pasirašymo metu nuosavybės teise priklauso Užstato davėjui, jokie kiti asmenys neturi į jį jokių teisių, Užstatas nėra perleistas trečiųjų asmenų nuosavybėn, nėra sudaryta jokių rašytinių ar žodinių sutarčių su trečiosiomis šalimis dėl Užstato ar jo dalies perleidimo ateityje, taip pat Užstatas nėra įkeistas, nėra nei teisminių, nei neteisminių ginčų objektas, jam neuždėti jokie draudimai, apribojimai, suvaržymai, į jį nepareikštos jokios trečiųjų asmenų pretenzijos ir jo mokėjimas nėra jokiais kitais būdais apsunkintas ar suvaržytas, dėl ko Susitarimas negalėtų būti sudarytas ar vėliau galėtų būti nuginčytas.

IX SKYRIUS

Pranešimai

19. Pranešimai gali būti siunčiami paštu, elektroniniu paštu arba pristatomi Šalių nurodytais adresais.

20. Laikoma, kad bet koks pranešimas registruotu paštu yra gaunamas 5 (penktą) dieną po to, kai jis išsiunčiamas, o kai siunčiama elektroniniu paštu, – tą pačią darbo dieną, kurią jis išsiųstas, jeigu jis siunčiamas Susitarimo 1 punkte Šalių nurodytais elektroninio pašto adresais. Jeigu elektroninis pranešimas gaunamas ne darbo dieną arba pasibaigus darbo valandoms, jo gavimo diena laikoma kita darbo diena.

21. Šalis negali reikšti pretenzijų, kad ji negavo pranešimų arba kad kitos Šalies veiksmai neatitinka Susitarimo sąlygų, jeigu pranešimas buvo išsiųstas paskutiniu Šalies pateiktu adresu ar elektroniniu paštu.

X SKYRIUS

Kitos sąlygos

22. Susitarimas įsigalioja jo pasirašymo dieną ir galioja iki visiško Užstato davėjo Mokėjimo įsipareigojimų įvykdymo dienos.

23. Susitarimo sąlygos gali būti pakeistos tik atskiru rašytiniu Draudimo įmonės ir Užstato davėjo susitarimu.

24. Susitarimas laikomas pasirašytu, kai Šalys apsikeičia pasirašytu Susitarimu. Šalys įsipareigoja tinkamai pasirašytus Susitarimo originalus išsiųsti viena kitai ne vėliau kaip per 3 (tris) darbo dienas nuo Susitarimo pasirašymo dienos.

25. Susitarimo sąlygos yra konfidencialios ir viešai neskelbiamos tretiesiems asmenims be abiejų Šalių rašytinio sutikimo, išskyrus Lietuvos Respublikos įstatymų nustatytus atvejus.

26. Jeigu kuris nors Susitarimo teiginys ar sąlyga pripažįstami prieštaraujančiais Lietuvos Respublikos įstatymams ar kitiems teisėms aktams, tai nedaro negaliojančiomis likusių Susitarimo sąlygų.

27. Susitarimas sudarytas, aiškinamas pagal Lietuvos Respublikos įstatymus ir jam taikytina Lietuvos Respublikos teisė.

28. Šalys susitaria, kad bet kokie ginčai, kurie gali kilti dėl Susitarimo, bus sprendžiami derybomis, o nepavykus susitarti – Regionų administraciniame teisme Lietuvos Respublikos administracinių bylų teisenos įstatymo nustatyta tvarka.

29. Susitarimas sudarytas 2 (dviem) vienodą teisinę galią turinčiais egzemplioriais – po vieną kiekvienai Šaliai.

XI SKYRIUS

SUSITARIMO ŠALYS IR PARAŠAI

Draudimo įmonė: _____________________________	Užstato davėjas: _____________________________

______________________